ซอยกัปตันบุชช่วงหน้าสถานทูตโปรตุเกส
**ซอยกัปตันบุช** หรือ **ตรอกกัปตันบุช** หรือชื่ออย่างเป็นทางการว่า **ซอยเจริญกรุง 30** เป็นซอยแยกจากถนนเจริญกรุงในพื้นที่แขวงสี่พระยา เขตบางรัก กรุงเทพมหานคร ใกล้กับถนนสี่พระยาและท่าน้ำสี่พระยา ติดกับริมฝั่งแม่น้ำเจ้าพระยา

ชื่อซอยกัปตันบุชมีที่มาจากจอห์น บุช นักเดินเรือชาวอังกฤษ ผู้เข้ามาอาศัยและรับราชการในรัชสมัยรัชกาลที่ 5 จนมีตำแหน่งเป็นอธิบดีกรมเจ้าท่า และได้รับบรรดาศักดิ์เป็นพระยาวิสูตรสาครดิฐ ซึ่งเคยมีบ้านพำนักอยู่บริเวณแถบนี้ โดยในซอยเป็นที่ตั้งของบ้านเลขที่ 1 ของถนนเจริญกรุง เป็นบ้านที่มีสถาปัตยกรรมสวยงามแบบยุโรปนีโอคลาสสิก ตัวอาคารก่ออิฐถือปูนสองชั้น หลังคาทรงปั้นหยา และออกแบบเป็นหน้าจั่วตรงกลางด้านหน้าอาคาร ผนังทาสีเหลือง หน้าต่างทาสีเขียวมะกอกตัดขอบขาว ประตูหน้าต่างเป็นทรงโค้งแบบโรมัน

บ้านหลังนี้มักมีความเข้าใจผิดว่าเป็นบ้านของกัปตันบุช แต่ตามหลักฐานชื่อของเจ้าบ้านเลขที่ 1 ถนนเจริญกรุงของกรมไปรษณีย์โทรเลข พบว่าในปี พ.ศ. 2454 เป็นบ้านของขุนราชพิมาน บุตรชายของพระยาพิทักษ์ภูบาล ขึ้นกรมรักษาพระองค์ปืนทองปลายซ้าย เคยเป็นอาคารที่ทำการของกรมพระคลังข้างที่ (สำนักงานทรัพย์สินส่วนพระมหากษัตริย์ ในปัจจุบัน) และเคยเป็นที่ทำการของบริษัทสุราฝรั่งเศส รวมถึงเคยเป็นที่ตั้งของโรงเรียนอาชีวศึกษาแห่งแรกในประเทศไทยอีกด้วย คือ โรงเรียนอาชีพช่างกล (สถาบันเทคโนโลยีปทุมวัน ในปัจจุบัน) ซึ่งในระยะแรกดำเนินกิจการและทำการสอนโดยทหารเรือ ปัจจุบันสำนักงานทรัพย์สินส่วนพระมหากษัตริย์ได้เข้ามาบูรณะ ถือเป็นอาคารอนุรักษ์และโบราณสถานแห่งหนึ่งของกรุงเทพมหานคร และด้านข้างทางขวา เป็นอาคารคลังสินค้าเก่า ซึ่งครั้งหนึ่ง หลุยส์ ที. ลีโอโนเวนส์ บุตรชายของแอนนา ลีโอโนเวนส์ หรือแหม่มแอนนา เคยมาเช่าประกอบกิจการอยู่

ในอดีต ย่านซอยกัปตันบุชตลอดจนถนนเจริญกรุง รวมถึงถนนสี่พระยา เป็นย่านแห่งหนึ่งที่มีความคึกคักและเจริญที่สุดของกรุงเทพมหานคร นอกเหนือจากย่านเยาวราช, สำเพ็ง หรือตลาดน้อย เป็นแหล่งที่อาศัยและประกอบกิจการรวมถึงเป็นที่ทำการทางราชการของชาวต่างชาติ โดยเฉพาะชาวตะวันตก ซึ่งยังคงปรากฏหลักฐานมาจนถึงปัจจุบันด้วยอาคารเก่าแก่ที่มีความสวยงามทางสถาปัตยกรรมหลายแห่ง เช่น สถานทูตโปรตุเกส อันเป็นสถานทูตต่างประเทศแห่งแรกที่มีขึ้นในพื้นที่กรุงเทพมหานคร โดยสร้างมาตั้งแต่รัชสมัยรัชกาลที่ 2 ตัวอาคารสร้างด้วยสถาปัตยกรรมแบบโคโลเนียลโปรตุเกส, อาคารศุลกสถาน หรือโรงภาษีร้อยชักสาม โรงภาษีเก็บค่าภาษีจากเรือสินค้าต่างชาติ ตัวอาคารเป็นสถาปัตยกรรมแบบปัลลาดีโอ, ที่ทำการของฮ่องกงและเซี่ยงไฮ้แบงกิ้งคอร์ปอเรชั่น ธาคารสัญชาติฮ่องกง ที่เข้ามาเปิดกิจการในประเทศไทยตั้งแต่ปี พ.ศ. 2431 เป็นต้น

ระเบียงภาพของอาคารที่อยู่ใกล้เคียง
----------------------------------

* ที่ทำการฮ่องกงและเซี่ยงไฮ้แบงกิ้งคอร์ปอเรชั่นในอดีตที่ทำการฮ่องกงและเซี่ยงไฮ้แบงกิ้งคอร์ปอเรชั่นในอดีต
* บ้านเลขที่ 1 ถนนเจริญกรุง ในปัจจุบันบ้านเลขที่ 1 ถนนเจริญกรุง ในปัจจุบัน
* อาคารโกดังของหลุยส์ ที. ลีโอโนเวนส์ บุตรชายของแอนนา ลีโอโนเวนส์  เท่าที่เหลือในปัจจุบันอาคารโกดังของหลุยส์ ที. ลีโอโนเวนส์ บุตรชายของแอนนา ลีโอโนเวนส์ เท่าที่เหลือในปัจจุบัน
* อาคารที่ทำการกิจการของหลุยส์ ที. ลีโอโนเวนส์อาคารที่ทำการกิจการของหลุยส์ ที. ลีโอโนเวนส์
* สถานทูตโปรตุเกส เมื่อมองจากฝั่งแม่น้ำเจ้าพระยาสถานทูตโปรตุเกส เมื่อมองจากฝั่งแม่น้ำเจ้าพระยา
* อาคารศุลกสถานอาคารศุลกสถาน
* อาคารที่ทำการเดิมของบริษัทอีสต์ เอเชียติก ที่อยู่ใกล้กับอาสนวิหารอัสสัมชัญอาคารที่ทำการเดิมของบริษัทอีสต์ เอเชียติก ที่อยู่ใกล้กับอาสนวิหารอัสสัมชัญ
* สถานเอกอัครราชทูตฝรั่งเศสประจำประเทศไทยสถานเอกอัครราชทูตฝรั่งเศสประจำประเทศไทย
* อาสนวิหารอัสสัมชัญอาสนวิหารอัสสัมชัญ
* โรงแรมรอยัลออร์คิดเชอราตันและริเวอร์ซิตี้ ที่อยู่ติดกับท่าน้ำสี่พระยาโรงแรมรอยัลออร์คิดเชอราตันและริเวอร์ซิตี้ ที่อยู่ติดกับท่าน้ำสี่พระยา

อ้างอิง
-------

1. 1 2 3  "เรื่องนี้มีอยู่ว่า : "เจริญกรุง" "บำรุงเมือง" "เฟื่องนคร"". *ทีเอ็นเอ็น24*. 2015-07-19.
2. ↑  นายหนหวย. *ทหารเรือปฏิวัติ*. กรุงเทพฯ : มติชน, 2555. 124 หน้า. หน้า 55. ISBN 978-974-02-1025-2
3. ↑  "เปิดประตูสัมผัสความคลาสสิกเหนือกาลเวลา ณ "บ้านเลขที่ ๑"". *ไทยรัฐ*. 2017-12-27. สืบค้นเมื่อ 2018-02-17.
4. ↑  บางยี่ขัน, ทรงกลด. "สถานทูตโปรตุเกส สถานทูตแห่งแรกในกรุงเทพฯ อายุกว่า 150 ปี". *readthecloud.co*. สืบค้นเมื่อ 2018-02-17.

แหล่งข้อมูลอื่น
---------------

* แผนที่และภาพถ่ายทางอากาศของ ซอยกัปตันบุช
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 13°43′45″N 100°30′55″E﻿ / ﻿13.729265°N 100.515416°E﻿ / 13.729265; 100.515416

* "Bangkok เดินเที่ยวตลาดน้อย – ซอยกัปตันบุช". *happyoutlouds*.